|  |
| --- |
|  **UE*****Proiect***  |



GUVERNUL REPUBLICII MOLDOVA

**HOT Ă R Â R E nr.**-\_\_\_\_\_\_\_\_\_

**din 2025**

**Chișinău**

**pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe**

**---------------------------------------------------------**

În temeiul art. 10 alin. (1) lit. k4) din Legea nr. 10/2016 privind promovarea utilizării energiei din surse regenerabile (Monitorul Oficial al Republicii Moldova, 2016, nr.69-77, art. 117), cu modificările ulterioare, Guvernul

**HOTĂRĂŞTE:**

Prezenta Hotărâre transpune art. 8-12 din Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile, CELEX: 32018L2001, publicată în Jurnalul Oficial al Uniunii Europene L 328 din 21 decembrie 2018, în varianta adaptată și aprobată prin Decizia Consiliului Ministerial al Comunității Energetice nr. 2021/14/MC-EnC din 30 noiembrie 2021.

1. Se aprobă Regulamentul cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe (se anexează).
2. Controlul asupra executării prezentei hotărâri se pune în sarcina Ministerului Energiei.
3. Prezenta hotărâre intră în vigoare la data publicării în Monitorul Oficial al Republicii Moldova.

**Prim-ministru Dorin RECEAN**

Contrasemnează:

**Ministrul energiei Dorin JUNGHIETU**

**Ministrul afacerilor externe Mihai POPȘOI**

|  |
| --- |
| Aprobat prin Hotărârea Guvernului nr. \_\_\_\_/2025 |

**REGULAMENT**

**cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe**

**Capitolul I**

**DISPOZIȚII GENERALE**

**Secțiunea 1**

 **Obiectul de reglementare și noțiuni**

1. Regulamentul cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe (*în continuare – Regulament*) stabilește mecanismul de cooperare internațională pentru implementarea proiectelor comune în domeniul energiei din surse regenerabile.
2. Mecanismul de cooperare internațională creează oportunități de reducere a costurilor necesare pentru îndeplinirea obiectivului național, prevăzut la art. 6 alin. (1) lit. b) din Legea nr. 10/2016 privind promovarea utilizării energiei din surse regenerabile, și oferă flexibilitate în ceea ce privește respectarea angajamentelor asumate în cadrul Tratatului de constituire a Comunității Energetice.
3. În sensul prezentului Regulament, se aplică noțiunile definite în Legea nr.10/2016 privind promovarea utilizării energiei din surse regenerabile dar și următoarele noțiuni:

*stat membru –* stat membru al Uniunii Europene;

*țară terță –* țară care nu este parte contractantă la Tratatul de constituire a Comunității Energeticeși nu este stat membru al Uniunii Europene;

*parte contractantă* – stat parte contractantă a Comunității Energetice, în conformitate cu Tratatul de constituire a Comunității Energetice;

*proiect comun* – proiect cofinanțat de una sau mai multe părți contractante, state membre sau țări terțe, în domeniul energiei regenerabile în sectorul energiei electrice sau încălzirii și răcirii, în cadrul căruia energia regenerabilă produsă este distribuită între una sau mai multe părți contractante, state membre sau țări terțe, cu sau fără un flux fizic al energiei produse, având ca efect includerea acesteia în calculul ponderii de energie din surse regenerabile;

*acord de proiect comun –* un acord încheiat în numele Guvernului cu una sau mai multe parți contractante, state membre sau țări terțe pentru implementarea proiectului comun.

**Secțiunea a 2-a**

**Scopul și obiectivul cooperării pentru proiecte comune**

1. Organul central de specialitate al administrației publice în domeniul energeticii identifică necesitatea unui proiect comun, în funcție de nivelul de realizare a obiectivului național stabilit în art. 6 alin. (1) lit. b) din Legea nr. 10/2016 privind promovarea utilizării energiei din surse regenerabile, cu următoarele părți:
	1. una sau mai multe părți contractante sau state membre pentru producerea de energie electrică, energie pentru încălzire sau de răcire din surse regenerabile; sau
	2. o țară terță pentru producerea de energie electrică din surse regenerabile, precum și posibilitatea realizării proiectului comun în colaborare cu alte părți contractante.
2. Cooperările prevăzute la pct. 4 pot implica sectorul privat și se desfășoară cu respectarea deplină a dreptului internațional.
3. Proiectele comune se bazează pe criterii obiective, transparente și nediscriminatorii.

**Capitolul II**

**IDENTIFICAREA NECESITĂȚII UNUI PROIECT COMUN**

1. Pentru a identifica necesitatea unui proiect comun în conformitate cu pct. 4, organul central de specialitate al administrației publice în domeniul energeticii analizează anual datele cu privire la evoluția sectorului energiei regenerabile în baza rapoartelor anuale elaborate de instituția publică care asigură suportul în implementarea politicii statului în domeniul eficienței energetice și al promovării utilizării energiei din surse regenerabile, inclusiv datele privind progresul în atingerea obiectivului național în domeniul energiei din surse regenerabile, prevăzut în Planul Național Integrat privind Energia și Clima, aprobat prin Hotărârea Guvernului nr. 86/2025.
2. Dacă există riscul de neîndeplinire sau probabilitatea de depășire a obiectivului național stabilit în art. 6 alin. (1) lit. b) din Legea nr. 10/2016 privind promovarea utilizării energiei din surse regenerabile, precum și necesitatea de implementare a proiectului comun, organul central de specialitate al administrației publice în domeniul energeticii, în termen de 60 zile lucrătoare de la identificarea necesității proiectului comun, elaborează un studiu de prefezabilitate, care include:
	1. analiza oportunităților de implementare a proiectului comun pe teritoriul Republicii Moldova;
	2. identificarea părții/părților contractante, statului/statelor membre sau țării/țărilor terțe pentru implementarea proiectului comun;
	3. analiza oportunitățile de implementare a proiectului comun pe teritoriul părții/părților contractante, statului/statelor membre sau țării/țărilor terțe identificate;
	4. analiza cost-beneficiu.

**Capitolul III**

**INIȚIEREA IMPLEMENTĂRII PROIECTELOR COMUNE**

**Secțiunea 1**

**Inițierea implementării proiectelor comune de Republica Moldova**

1. Pentru a iniția implementarea unui proiect comun, organul central de specialitate al administrației publice în domeniul energeticii notifică una sau mai multe părți contractante, state membre sau țări terțe stabilite în baza studiului de prefezabilitate menționat la pct. 8. Notificarea conține intenția de a implementa proiectul comun cu partea/părțile notificate, rezultatele studiului de prefezabilitate privind partea/părțile notificate și data-limită de recepționare a manifestării de interes.
2. Organul central de specialitate al administrației publice în domeniul energeticii recepționează manifestările de interes depuse de una sau mai multe părți contractante, state membre sau țări terțe respectând data-limită de recepționare menționată în notificarea prevăzută la pct. 9. Data-limită de recepționare a ofertelor se stabilește în urma analizei studiului de prefezabilitate prevăzut la pct. 8.
3. În absența părților interesate de a implementa proiectul comun, subdiviziunea responsabilă din cadrul organului central de specialitate informează în scris conducerea despre lipsa acestora, iar implementarea proiectului comun nu are loc.
4. Dacă cel puțin o parte este interesată de proiectul comun, organul central de specialitate al administrației publice în domeniul energeticii propune părții/părților interesate elaborarea unui memorandum de înțelegere în conformitate cu secțiunea 3-a.

**Secțiunea a 2-a**

**Inițierea implementării proiectelor comune de una sau mai multe părți contractante, state membre sau țări terțe**

1. Dacă una sau mai multe părți contractante, state membre sau țări terțe inițiază *(în continuare – parte inițiatoare)* implementarea unui proiect comun și notifică Republica Moldova despre intenția de a implementa proiectul comun respectiv, organul central de specialitate al administrației publice în domeniul energeticii identifică necesitatea implementării proiectului comun în conformitate cu capitolul II.
2. Pentru a exprima interesul de implementare a proiectului comun, organul central de specialitate al administrației publice în domeniul energeticii notifică partea/părțile inițiatoare despre acest fapt.
3. Dacă partea/părțile inițiatoare consideră manifestarea de interes din notificare ca fiind relevantă, organul central de specialitate al administrației publice în domeniul energeticii colaborează cu aceasta/acestea pentru elaborarea unui memorandum de înțelegere, în conformitate cu secțiunea 3-a.

**Secțiunea a 3-a**

**Memorandumul de înțelegere**

1. Organul central de specialitate al administrației publice în domeniul energeticii, împreună cu partea/părțile interesate sau inițiatoare, în conformitate pct. 12 sau 15, elaborează memorandumul de înțelegere. Memorandum de înțelegere stabilește cadrul pentru o cooperare reciproc avantajoasă dintre organul central de specialitate al administrației publice în domeniul energeticii și cealaltă parte/părți semnatare ale acestuia cu privire la implementarea unui proiect comun.
2. Memorandumul de înțelegere prevede realizarea unui studiu de fezabilitate privind implementarea unui proiect comun.
3. În cazul în care studiul de fezabilitate prevăzut în memorandumul de înțelegere stabilește că proiectul comun este fezabil pentru toate părțile implicate, se încheie un acord de proiect comun cu acestea.
4. Proiectul Acordului de proiect comun se elaborează în conformitate cu Legea nr. 595/1999 privind tratatele internaționale ale Republicii Moldova.
5. Proiectele comune care presupun investiții capitale publice finanțate din contul bugetului de stat sunt examinate și selectate în modul stabilit de Guvern.

**Capitolul V**

**CONDIȚIILE ȘI EFECTELE PROIECTELOR COMUNE**

**Secțiunea 1**

**Condițiile proiectelor comune cu alte părți contractante și/sau state membre**

1. Organul central de specialitate al administrației publice în domeniul energeticii notifică Secretariatul Comunității Energetice (*în continuare – Secretariat*) cu privire la proporția sau cantitatea de energie electrică, energie pentru încălzire sau de răcire din surse regenerabile produsă în cadrul oricărui proiect comun pe teritoriul Republicii Moldova, care este pus în funcțiune după data 25 iunie 2009, sau de capacitatea crescută a unei instalații existente care a fost modernizată după data respectivă, care trebuie considerată ca fiind inclusă în ponderea de energie din surse regenerabile a unei alte părți contractante sau stat membru cu care s-a încheiat acordul de proiect comun *(în continuare – partea semnatară a acordului)*.
2. Notificarea menționată la pct. 21:
	1. descrie instalația propusă sau identifică instalația modernizată;
	2. specifică proporția sau cantitatea de energie electrică sau energie pentru încălzire sau răcire produsă de instalația respectivă care trebuie considerată ca fiind inclusă în ponderea de energie din surse regenerabile a celeilalte părți semnatare a acordului;
	3. identifică partea semnatară a acordului în favoarea căreia se realizează notificarea;
	4. specifică perioada, în ani calendaristici întregi, în care energia electrică sau energie pentru încălzire sau răcire produsă din instalația respectivă trebuie considerată ca fiind inclusă în ponderea de energie din surse regenerabile a celeilalte părți semnatare a acordului.
3. Durata unui proiect comun poate fi prelungită și după data de 31 decembrie 2030.
4. Notificarea efectuată în temeiul pct. 21 nu poate fi modificată sau retrasă fără acordul comun al părților semnatare a acordului.

**Secțiunea 2-a**

**Efectele proiectelor comune realizate cu alte părți contractante și/sau state membre**

1. În cazul realizării proiectelor comune, în termen de trei luni de la sfârșitul fiecărui an din cadrul perioadei prevăzute la subpct. 22.4, organul central de specialitate al administrației publice în domeniul energeticii, transmite o scrisoare de notificare atât Secretariatului, cât și părții semnatare a acordului, în care precizează:
	1. cantitatea totală de energie electrică sau energie pentru încălzire sau răcire produsă în timpul anului respectiv din surse regenerabile de către instalația care a făcut obiectul notificării în temeiul pct. 21;
	2. cantitatea de energie electrică sau energie pentru încălzire sau răcire produsă în timpul anului respectiv din surse regenerabile de către instalația respectivă, care trebuie să fie considerată ca fiind inclusă în ponderea de energie din surse regenerabile părților semnatare ale acordului, în conformitate cu termenii notificării.
2. Cantitatea de energie electrică sau energie pentru încălzire sau răcire din surse regenerabile notificată în conformitate cu subpct. 25.2:
	1. se scade din cantitatea de energie electrică sau energie pentru încălzire sau răcire din surse regenerabile care este luată în considerare pentru calcularea ponderii de energie din surse regenerabile al Republicii Moldova;
	2. se adaugă la cantitatea de energie electrică sau energie pentru încălzire sau răcire din surse regenerabile care este luată în considerare pentru calcularea ponderii de energie din surse regenerabile a părții semnatare a acordului care primește scrisoare de notificare.

**Secțiunea 3-a**

**Condițiile proiectelor comune cu țări terțe**

1. Energia electrică din surse regenerabile produsă într-o țară terță este luată în considerare în scopul calculării ponderilor de energie din surse regenerabile, această cerință considerându-se a fi îndeplinită dacă:
	1. energia electrică este consumată pe teritoriul Republicii Moldova dacă:
		1. o cantitate de energie electrică echivalentă cu cantitatea de energie electrică luată în considerare a fost stabilită clar în cadrul procesului de alocare de capacitate pe interconexiuni de către toți operatorii de transport și de sistem responsabili din țara de origine, din țara de destinație și, dacă este relevant, din fiecare țară terță de tranzit;
		2. o cantitate de energie electrică echivalentă cu cantitatea de energie electrică luată în considerare a fost stabilită clar în balanța de energie programată de către operatorul de transport și de sistem a liniei de interconexiune;
		3. capacitatea stabilită și producția de energie electrică din surse regenerabile de către instalația prevăzută la subpct. 27.2 al prezentului punct se referă la aceeași perioadă de timp.
	2. energia electrică este produsă de o instalație care a fost pusă în funcțiune după 25 iunie 2009 sau de capacitatea crescută a unei instalații existente care a fost modernizată după dată respectivă, în cadrul unui proiect comun, în conformitate cu subpct. 4.2;
	3. cantitatea de energie electrică produsă și exportată nu a primit alt sprijin din partea unei scheme de sprijin dintr-o țară terță în afară de ajutorul pentru investiție acordat instalației;
	4. energia electrică a fost produsă în conformitate cu dreptul internațional, într-o țară terță care este parte semnatară la Convenția pentru apărarea drepturilor omului și a libertăților fundamentale a Consiliului Europei sau la alte convenții internaționale sau tratate privind drepturile omului.
2. În sensul pct. 29, organul central de specialitate al administrației publice în domeniul energeticii poate depune o cerere la Secretariat în vederea luării în considerare a energiei electrice din surse regenerabile produse și consumate într-o țară terță, în scopul calculării ponderilor de energie din surse regenerabile, în contextul construcției unei linii de interconexiune cu termen de execuție ce poate depăși data de 31 decembrie 2030, între Republica Moldova și o țară terță, dacă sunt îndeplinite următoarele condiții:
	1. construcția liniei de interconexiune a început înainte de 31 decembrie 2026;
	2. nu este posibil ca linia de interconexiune să fie pusă în funcțiune până la 31 decembrie 2030;
	3. este posibil ca linia de interconexiune să fie pusă în funcțiune până la 31 decembrie 2032;
	4. după ce intră în funcțiune, linia de interconexiune va fi utilizată pentru exportul către una sau multe părți contractante, în conformitate cu pct. 27, de energie electrică din surse regenerabile;
	5. cererea se referă la un proiect comun care îndeplinește criteriile prevăzute la subpct. 27.2 și 27.3 și care va utiliza linia de interconexiune după ce aceasta intră în funcțiune și la o cantitate de energie electrică care nu depășește cantitatea ce va fi exportată către una sau multe părți contractante după intrarea în funcțiune a liniei de interconexiune.
3. Organul central de specialitate al administrației publice în domeniul energeticii notifică Secretariatul despre proporția sau cantitatea de energie electrică produsă de orice instalație pe teritoriul unei țări terțe, care trebuie considerată ca fiind inclusă în ponderea de energie din surse regenerabile a Republicii Moldova în sensul prezentului Regulament. Această proporție sau cantitatea nu depășește proporția sau cantitatea exportată către și consumată în una sau multe părți contractante, corespunde cantității menționate la subpct. 27.1.1 și 27.1.2 și întrunește condițiile prevăzute la subpct. 27.1. Notificarea se transmite dacă obiectivul național ia în considerare respectiva proporție sau cantitate de energie electrică.
4. Notificarea menționată la pct. 29:
	1. descrie instalația propusă sau identifică instalația modernizată;
	2. specifică proporția sau cantitatea de energie electrică produsă de instalație care trebuie să fie considerată ca fiind inclusă în ponderea de energie din surse regenerabile, precum și, sub rezerva cerințelor de confidențialitate, dispozițiile financiare corespunzătoare;
	3. specifică perioada, în ani calendaristici întregi, în care energia electrică trebuie să fie considerată ca fiind inclusă în ponderea de energie din surse regenerabile;
	4. cuprinde o confirmare scrisă conform condițiilor prevăzute la subpct. 30.2 și 30.3 de către țara terță pe teritoriul căreia urmează să fie pusă în funcțiune instalația, precum și o indicare a proporției sau a cantității de energie electrică produsă de instalație care va fi folosită la nivel intern de către țara terță respectivă.
5. Durata unui proiect comun astfel cum se menționează în prezenta secțiune poate fi prelungită și după data de 31 decembrie 2030.
6. Notificarea efectuată în temeiul pct. 29 poate fi modificată sau retrasă dacă există un acord comun între Republica Moldova, care efectuează notificarea, și țara terță care a confirmat proiectul comun în conformitate cu subpct. 30.4.

**Secțiunea 4-a**

**Efectele proiectelor comune realizate între părțile contractante și țări terțe**

1. În termen de 12 luni de la sfârșitul fiecărui an din cadrul perioadei specificate la subpct. 30.3, organul central de specialitate al administrației publice în domeniul energeticii transmite o scrisoare de notificare atât Secretariatului, cât și țării terțe care a confirmat proiectul în conformitate cu subpct. 30.4, în care precizează:
	1. cantitatea totală de energie electrică produsă în timpul anului respectiv din surse regenerabile de către instalația care a făcut obiectul notificării prevăzute la pct. 29;
	2. cantitatea de energie electrică produsă în timpul anului respectiv din surse regenerabile de către instalația respectivă, care trebuie să fie considerată ca fiind inclusă în ponderea sa de energie din surse regenerabile în conformitate cu termenii notificării prevăzute la pct. 29;
	3. dovada respectării condițiilor stabilite în conformitate cu pct. 27.
2. În scopul calculării ponderilor de energie din surse regenerabile în temeiul prezentului Regulament, cantitatea de energie electrică din surse regenerabile notificată în conformitate cu subpct. 33.2 se adaugă la cantitatea de energie din surse regenerabile care este luată în considerare pentru calcularea ponderilor de energie din surse regenerabile al Republicii Moldova.